
LESLIE TENTLER

Fare ved midnatt

Oversatt av Kari Lyngstad

–JAKTEN PÅ ONDSKAPEN  –


Omtale av Leslie Tentlers

Samtaler ved midnatt



«En ledig fortellerstil og ekte New Orleans-følelse preger Tentlers debut.

Grøssene er en Lisa Jackson verdig.»

– Publishers Weekly



«Tentlers roman er full av spenning og mystikk og dreier seg rundt et fengslende plott med en fryktinngytende forbryter og to hovedpersoner som leseren kommer til å bli veldig glad i. Det er engasjerende lesning.»

– RT Book Reviews



«En romantisk thriller som holder deg på pinebenken hele tiden.»

– Fresh Fiction



«Leslie Tentler viser hva hun er god for. Hun har skrevet en førsteklasses spenningsroman.»

– Manic Readers



«Leserne vil elske denne velskrevne, intense thrilleren. La lyset stå på etter midnatt…»

– Genre Go Round Reviews


Til minne om far,

som oppmuntret meg til å gjøre det.



Jeg gjorde det, far.


Prolog

Sørvestre Washington D.C.



Den svake gråten betydde at kvinnen fremdeles var i live. Reid Novak grep hardere om Glock-pistolen og beveget seg forsiktig framover, mens han så seg rundt i den forlatte fabrikkbygningen. Månen sendte et blekt lys inn gjennom vinduene.

Enda en sår hulking. Det var ikke langt unna. Han kjente at hjertet hamret.

Han fornemmet mer enn han hørte makkeren bak seg. Selv om FBI-agent Mitch Tierney så ut som en forsvarsspiller på et amerikansk fotballag, kunne han være forbausende elegant i bevegelsene. Han kom inn i Reids synsfelt med det kraftige skytevåpenet klart.

–Blodflekker, bemerket Mitch med hes, hviskende stemme. –Festen er allerede i gang.

Sammen nærmet de seg den svarte døren. De var klar over at gulvplankene under dem var råtne. Reid så på Mitch i mørket, og de kommuniserte uten ord. Så løftet han hånden fra Glocken og hevet tre fingrer for å telle.

En. To. Tre.

Han rundet hjørnet, og Mitch dekket ham da han stormet inn.

–FBI! Reid sveipet flere ganger med pistolen mens han speidet etter menneskeskikkelser. Det var iskaldt der inne, og det luktet mugg.

–Herregud. Der, murret Mitch.

Et vindu sørget for at det var mulig å få øye på offeret. Munnen var dekket med gaffateip, og hendene var bundet sammen som til bønn. Den store kniven som var presset mot strupen hennes, var sølvglinsende. Kvinnens hvite bluse var opprevet og full av blod. Joshua Edward Cahill sto bak henne og trykket henne inntil seg.

–Slipp kniven, Joshua, sa Reid rolig og nærmet seg.

–Jeg skjærer over strupen hennes!

Kvinnen ynket seg da han la ytterligere press på kniven. Øynene hennes ble store av frykt, og en liten blodstripe kom til syne på halsen hennes. Til tross for den kalde luften kjente Reid at svetten rant nedover ryggen.

–Se på meg, Joshua.

–Gå vekk!

–Det vet du at jeg ikke kan gjøre. La henne gå.

–Så du kan sende meg i fengsel? Du er feilinformert, Novak. Jeg er paranoid schizofren og har dårlig impulskontroll. Han sa det hånlig, som om han siterte fra notatblokken til en psykiater. –Jeg er ikke dum heller.

–Ingen trenger å dø.

–Særlig. Joshua tok et skritt fram, med offeret med seg. Hun vred seg, til et nytt rykk med kniven fikk henne til å stivne. Reid visste at tre etasjer lenger nede lå den iskalde Potomac-elven, som slynget seg som et svart bånd gjennom snøen. Han sto omtrent ti meter unna nå, fremdeles med pistolen rettet mot senatorsønnen.

–Vi kan ta deg med til dr. Lauderbach, forsøkte han. –Du har tillit til ham, ikke sant?

–Lauderbach er en drittsekk.

Joshuas mørke øyne stirret olmt på Reid. Kvinnen han holdt fast, var i begynnelsen av trettiårene. Hun hadde mistet en sko et eller annet sted i dette marerittet. Nå pustet hun så godt hun kunne under gaffateipen. Reid så de tårefylte øynene hennes, men trakk blikket til seg. Han kunne miste objektiviteten av det.

–Hva vil du, da, Joshua?

–Jeg vil se søsteren min! Caitlyn!

–Det skal vi ordne, sa Mitch, mens plankene knirket under ham. Reid var redd han ville gå gjennom gulvet.

–Du lyger.

Mitch tok et skritt fram. –Vi sender en patruljebil og henter henne. Hun kan være her om et kvarter. Men du må gi oss noe tilbake. Gi oss kvinnen.

Joshuas stemme var vill av panikk. –Ligg unna! Jeg kutter strupen hennes!

Mitch gjorde som han sa.

–Caitlyn tok dagboken min, ikke sant? Joshua henvendte seg til Reid. Sviket brant i øynene hans. –Hun ga den til deg.

–Det spiller ingen rolle.

–For meg, så!

Joshua dro offeret med seg nærmere vinduet. Hvor var skarpskytterne? Det burde kretse et helikopter over dem nå. Blodet rant ned på kvinnens bluse. Reid kjente at han ble tørr i munnen. Tiden begynte å renne ut for dem.

–Caitlyn ga meg dagboken, ja, innrømmet han. –Hun er glad i deg. Hun vil skaffe deg hjelp.

Joshua gned seg over øynene, men han slapp ikke taket i kvinnen. Reid holdt fingeren på avtrekkeren. Ville han treffe? Kvinnen var et effektivt skjold. Hvis han bommet med bare noen få centimeter…

Joshua mumlet fram noen vulgariteter og trusler om voldelige handlinger. Han så at Reid og Mitch nærmet seg igjen.

–Du sa at ingen trenger å dø. Det glimtet i Joshuas mørke øyne.

–Ingen trenger…

–Hva om jeg vil det? Han ga fra seg et høyt hulk. –Hva om jeg vil gjøre en slutt på det nå?

–Joshua… Hør på meg. Ikke gjør det.

Gulvplankene ga etter.

–Faen!

Reid så at Mitch falt gjennom. Beina forsvant ned, men han slo ut med armene og klarte å holde seg fast.

Joshua slo til. Kniven ble ført over den bleke halsen, og så fyrte Reid av pistolen. Han traff Joshua i skulderen, og han falt bakover og gjennom vinduet. Knust glass lå overalt.

Kvinnen falt i gulvet som en ødelagt dukke. Blodet fosset ut fra kuttet i strupen. Reid skyndte seg fram og knelte ved siden av henne, men han visste at det var for sent. Bak ham hadde Mitch klart å hale seg opp igjen fra hullet han hadde ramlet nedi. Han hang nå halvveis ut av vinduet og så ned i Potomac, hvor Cahill hadde forsvunnet. Han bjeffet ut ordrer til teamet i første etasje.

–Finn ham! Finn det lille svinet!

Reids forsøk på å stanse blødningene på halsen til kvinnen var nytteløst. Han så henne inn i øynene. Han hadde ikke behov for å være objektiv nå. Frykten forsvant, og pupillene ble store. Til slutt stanset pulsen. –Nei. Nei!

Mitch la en hånd på Reids skulder. Han ristet den av seg og følte at sinnet og hjelpeløsheten truet med å kvele ham. Det var ingen vits i å prøve gjenoppliving. Han sved i halsen. Det luktet kruttrøyk og blod rundt ham.

–Hun er død, sa Mitch tonløst.

Reid satte seg på huk. Håndflatene var blodige. Et helikopter kretset over bygningen med de sterke lyktene rettet mot elven. Det gapende hullet hvor vinduet hadde vært, slapp inn den kalde januarvinden. Han hørte allerede de metalliske lydene fra heisen og skjønte at ambulansefolkene var på vei. Han fortsatte å holde hånden til den livløse kvinnen.

I to uker hadde Joshua Cahill vært mistenkt som seriemorder. Faren hadde gjort alt han kunne for å holde politiet og FBI unna sønnen. Men til sjuende og sist fikk Reid rett. Hvorvidt senator Braden Cahill var bekymret for sitt eget omdømme eller om han nektet å innse at Joshua var mentalt syk, kunne man bare spekulere i.

–Tror du han er død? spurte Mitch.

–Jeg vet ikke, svarte Reid lavt.

Han lukket øynene og kjente at et nytt migreneanfall var på vei. Han hadde så inderlig ønsket å stanse Cahill etter fem ofre, men i kveld var enda en kvinne blitt føyd til på den grusomme listen. Burde han ha tatt sjansen? Skutt før gulvplankene ga etter? Før Joshua bestemte seg?

Han reiste seg og forberedte seg på spørsmålene som kom til å hagle. Spørsmål som kom til å starte med spesialagent Johnston og vandre hele veien ned fra Capitol Hill.

To år senere

I nærheten av Middleburg i Virginia



Jeg stolte på deg, Caity.

Caitlyn Cahill bråvåknet med hamrende hjerte. Det tok noen sekunder før hun skjønte at hun hadde drømt igjen. Brorens ansikt –og stemme –var like tydelig som om han hadde stått ved sengen hennes. Joshua hadde en kniv i hånden, og øynene var svarte av hat.

Hun hadde det samme marerittet minst en gang i uken.

Hun satte seg opp og så på klokken på nattbordet. Utenfor vinduet hørte hun ikke annet enn normale morgenlyder. Selv om det ikke var helt lyst ennå, kvitret en lerke i den vakre eiken, og vrinskingen fra en hest hørtes oppe fra stallen. Caitlyn hadde søkt tilflukt nord i Virginia, og brukt arven til å kjøpe denne gården her.

Hun måtte vekk.

Etter at Joshua ble tatt og faren døde av slag, var det lite som holdt henne igjen i Washington. Den fasjonable livsstilen hun var blitt oppdratt til, fikk en brå slutt. Til tider innrømmet hun for seg selv at hun skulle ønske Joshua hadde dødd av skuddsåret, eller at han hadde druknet i Potomac, ikke at politiet hadde fisket ham opp fra det iskalde vannet. Men da fikk hun skyldfølelse, før den ble avløst av enda mer dårlig samvittighet fordi hun tenkte på ham, og ikke på de seks uskyldige menneskene han hadde tatt livet av.

Han var syk. Men var det en unnskyldning?

Da rettssaken var over etter tre uker, hadde Caitlyn pakket i all stillhet og reist uten å ta farvel med de menneskene som en gang hadde vært støttespillere til og venner av familien. Hun forsto at alle med etternavnet Cahill var som en pariakaste nå.

Faren, senator Braden Cahill, hadde ikke klart å bære Joshuas synder. Han hadde falt sammen på en pressekonferanse hvor han kunngjorde sin avgang, og døde en uke senere. Caroline, Joshua og Caitlyns mor, hadde mistet det hun hadde igjen av forstanden.

Rambling Rose het gården som gjorde det mulig for Caitlyn å fortsette å leve, til tross for skammen som var påført familien. Nå inviterte hun barn med spesielle vansker til å komme og stelle med hestene hun hadde, og ri på dem. Hun brukte tid, overskudd og penger på opplegget, som var gratis. Med Rambling Rose forsøkte hun å gjøre opp for brorens grufulle ondskap.

Det var sent i oktober, og om morgenen var det kaldt i huset. Caitlyn trakk en vid ullgenser over pyjamasen før hun gikk ned for å lage kaffe og planlegge dagen. En buss full av barn fra Washington D.C. skulle komme om noen timer, og hun måtte ordne med lunsj til dem. Kalkunsmørbrød, jogurt, epler og kjeks som hun skulle få fra en av restaurantene i Middleburg. Caitlyn hadde også tenkt å stå for ettermiddagsprogrammet selv, og ta de flinkeste barna med ut på ridetur. På toppen av det hele skulle Eli Burton, en av dyrlegene i området, komme og se på et av de avvente føllene.

Kaffetrakteren hadde akkurat begynt å putre da telefonen ringte. Caitlyn la apparatet mellom skulderen og øret mens hun lette i kjøleskapet etter den siste gulrotmuffinsen.

–Ms Cahill?

–Ja.

–Dette er Hal Feingold.

Hun lukket døren til kjøleskapet. Journalistens navn fikk det til å kverne i magen.

–Beklager at jeg ringer så tidlig. Du husker meg kanskje. Jeg dekket drapssaken for Washington Post, men jeg jobber frilans nå.

–Jeg vet hvem du er, mr Feingold, sa hun.

–Jeg ville bare si fra om at jeg holder på med en bok.

–Om broren min?

–Om familien din, faktisk. Om deres rolle i drapsetterforskningen.

Caitlyn avskydde den svake skjelvingen i stemmen. –Jeg gir deg ikke autorisasjon.

–Det trenger jeg ikke, ms Cahill, svarte han rolig. –Din far var en offentlig person, og du spilte en nøkkelrolle da broren din ble pågrepet. Du ga dagboken hans til FBI etter at dommeren –en venn av senator Cahill –nektet å skrive under på ransakelsesordren hjemme hos dere på Logan Circle. Et meget modig valg. Jeg vet hvilke følger det fikk for familien din, og…

–Adjø, mr Feingold.

–Boken kommer ut med eller uten ditt samarbeid. Jeg gir deg muligheten til å fortelle din versjon. Det er noe du bør tenke på.

Caitlyn stirret på sitt eget speilbilde i vinduet over oppvaskbenken. Hun dro en hånd gjennom det bustete, blonde håret. Hun ville ikke at boken skulle komme ut og skape ny blest om dette to år etter. Hun orket ikke å gjennomleve det en gang til.

–Ms Cahill? Jeg vil gjerne komme ut og snakke med deg personlig. Kanskje vi kunne diskutert hvorvidt du vil skrive et forord.

–Ikke gjør det, hvisket hun og la på. Det forbauset henne ikke at noen ville skrive om familien hennes. To fosterbarn kom inn i en kjærlig og prominent familie og fikk alle muligheter til å lykkes i livet. Den ene av dem klarte ikke å bekjempe sine indre demoner og ble en demon selv. Caitlyn ble adoptert som nyfødt, men Joshua var eldre da han ble tatt fra sin voldelige, narkomane mor. Ifølge psykologene var skaden allerede skjedd. Men det tok mange år før ondskapen begynte å sive ut. At District of Columbia ikke hadde dødsstraff, var den eneste grunnen til at Joshua ikke satt på dødscelle nå.

Når Caitlyn tenkte på ham, ble hun både sint og nostalgisk. Han var ikke hennes biologiske bror, men de hadde stått hverandre nær til Joshuas schizofreni utviklet seg tidlig i tjueårene. Hun ønsket å huske ham slik han var da de var små –svært intelligent, men tilbaketrukket –men hun klarte det ikke. Det eneste hun så, var ansiktet til en drapsmann. Caitlyn glemte både muffinsen og kaffen, men hun kom seg ikke ut fra kjøkkenet før telefonen ringte igjen. Hun regnet med at det var den pågående journalisten igjen og svarte ampert.

–Mr Feingold…

–Caitlyn, det er Manny Ruiz.

–Manny, sa hun og sukket lettet. Manny var mannen som tok seg av den daglige driften av gården og stallen. –Beklager. Jeg trodde det var noen andre.

–Jeg har dårlige nyheter. Stemmen hans var full av sorg. –Det er Aggie. En av stallkarene fant henne i morges, omtrent femti meter fra kjerreveien. Hun er død.

Caitlyn kjente at halsen snørte seg sammen. Den femten år gamle hoppen var en av Caitlyns favoritter. Hun hadde vært savnet fra Rambling Rose i flere dager. Aggie hadde for vane å vandre av gårde på jakt etter søtkløver, og Caitlyn hadde tatt ut en annen hest for å lete etter henne, men til ingen nytte. –Hva har skjedd?

Det var stille lenge. –Noen har drept henne, Caitlyn. Eh… Strupen er skåret over, blant annet. Ikke noe pent syn. Jeg tror det må ha skjedd for flere dager siden.

Caitlyn kjente at alt blodet forsvant fra ansiktet. –Jeg kommer, fikk hun fram.

–Jeg vet ikke om du bør se det.

–Jeg kommer, gjentok hun. –Har du ringt til politiet?

–De skulle komme i formiddag.

Caitlyn la på og reiste seg. Hun slo armene rundt seg og ristet vantro på hodet. Hun var så glad i Aggie. Det skar henne i hjertet å tenke på at noen kunne drepe en så nydelig skapning. Og hvorfor? Det meningsløse ved det hele skaket henne opp og fikk henne til å innse at vold ikke bare var noe man drev med i byene.

Ikke engang her ute var man trygg for noe.

Mobilen vekket Reid Novak med en ringetone av Justin Timberlake som en av niesene hans måtte ha lastet ned som en spøk. Han myste mot morgenlyset som sivet inn gjennom persiennene. Han lå på sofaen i leiligheten sin i Adams Morgan, med tv-en innstilt på CNN. Han dro en hånd over ansiktet og tok telefonen.

–Novak, murret han.

–Johnston her.

Reid satte seg opp. Han hadde ikke hørt sjefens dype stemme på månedsvis.

–Beklager at jeg ringer så tidlig. Jeg er klar over at du er sykemeldt i tre uker til. Hvordan går det med deg, forresten?

Reid klemte seg over neseroten. –Bare bra, takk.

–Fint. Hvis du orker, er det noe jeg gjerne vil snakke med deg om. Jeg trenger din vurdering.

Reid tok armbåndsuret, som lå på en bunke med Sports Illustrated. Det viste 7.32. –Hva gjelder det?

–En drapsetterforskning. Politiet har overlatt den til oss. Tierney og Morehouse er på åstedet nå, sa Johnston og refererte til Reids makker og den ferske agenten han var blitt satt til å jobbe med under Reids fravær.

–Hvorfor er saken overført til oss?

Johnston tok en kunstpause. –Det er visse likhetstrekk med Cahill-drapene. Jeg synes du skal ta en titt på det.

Reid kjente at han stivnet til. Etterforskningen av den såkalte Sosietetsmorderen hadde vært mye omtalt. –Hva slags likheter  er det snakk om?

–Jeg vil at du skal dra bort dit.

Han fant penn og papir og noterte adressen i Columbia Heights, hvor liket var blitt funnet.

–Husk at du ikke er friskmeldt, sa Johnston. –Jeg gir deg autorisasjon til å dra til åstedet og vurdere trusselnivået. Tierney setter nok pris på assistanse fra deg.

–Skal bli. Sjefen trengte ikke å utdype. Han var ute etter å få vite om det var tilfeldig, eller om det var en kopiering av Cahill-drapene. Det eneste sikre var at det ikke var Joshua Cahill selv. Han var dømt til fengsel på livstid uten mulighet for prøveløslatelse. Et par høyprofilerte advokater hadde forsøkt å få Cahill erklært utilregnelig. Reids vitneforklaring hadde satt en stopper for det. Cahill var psykotisk, ja, men han var også meget intelligent og en systematisk drapsmann, i motsetning til en som drepte spontant.

–Det er ikke lenge til du skal tilbake i jobb, sa Johnston. –Har du vært ute på skytebanen?

–Ikke ennå, innrømmet Reid. –Jeg skal dit snart.

–Gjør det. Du ser vel ikke uklart lenger, håper jeg?

Reid kjente at han ble irritert. –Nei.

–Strålende. Du er en av våre beste profilanalytikere. Johnston hørtes oppriktig ut. –Vi har savnet deg.

Da de hadde avsluttet samtalen, dro Reid en hånd gjennom det mørke håret, som hadde vokst ut igjen etter operasjonen for et halvt år siden. Han hadde hatt en svulst i hjernen som var godartet, men som lå kritisk plassert. Når i natt hadde han snublet ut av soverommet og lagt seg på sofaen? Det var ikke ofte han brukte sovepillene dr. Isrelsen hadde skrevet ut resept på, men i går kveld hadde han vært usedvanlig rastløs.

Det går fint nå. Svulsten var borte, det samme var hodepinen og dobbeltsynet, som var det første tegnet på at noe var galt. Nå trente han regelmessig og begynte å bli seg selv igjen. Reid visste at han var heldig, men han hadde fått seg en vekker. For første gang siden han tok eksamen som den beste i sin klasse ved Qantico for ni år siden og begynte å jobbe for FBI, dreide ikke alt seg om voldskriminalitet. Nå hadde han mer personlige problemer å hanskes med. Reid tenkte på det ironiske ved at det til tross for det farlige yrket hans ikke var en gal seriemorder, men hans egen kropp, som nesten hadde tatt livet av ham.

Uten forvarsel så han kvinnen i den nedlagte fabrikken –Cahills siste offer –tydelig for seg. Han så de skrekkslagne øynene og den glinsende kniven Cahill holdt foran strupen hennes. Så blodspruten og den hvite blusen som ble rød. Reid hadde skutt et halvt sekund for sent, og nølingen hadde kostet Julianne Hunter livet. Hun var konen til en fremadstormende statsadvokat og mor til to små barn som nå var blitt morløse. Det hadde gått ekstra hardt inn på Reid at han ikke klarte å redde henne.

Hånden hans gled over skinnet i sofaen mens han prøvde å riste de brutale tankene av seg. For seg selv kunne Reid innrømme at den eneste fordelen ved hjernesvulsten var at han hadde fått avstand til ofrenes ansikter og de sjokkerende grusomhetene han hadde vært vitne til.

Iblant var han usikker på om han ville tilbake.

*

Rekkehusene var ombygd til flere boenheter i et nylig oppusset område av Columbia Heights, et urbant nabolag noen få kilometer fra Det hvite hus. Selv om området fremdeles hadde rykte på seg for gjengvirksomhet og narkotikarelaterte forbrytelser, hadde gentrifiseringen satt inn, noe de fancy kaffebarene og restaurantene var et synlig bevis på.

Reid parkerte sin Ford Explorer ved siden av en halvsirkel med politibiler som blokkerte enden av gaten. Akkurat som på sykkel, tenkte han da han gikk ut av bilen. Han viste skiltet til politibetjentene som sto ved siden av den siste bilen. Så dukket han under åstedsteipen og gikk opp til huset.

Inne var tregulvene ødelagt, og gjengsymboler var spraymalt på de shabby veggene. En gammel og slitt trapp med delvis ødelagt gelender gikk opp til andre etasje. Rett innenfor døren sto en myndig politimann nærmest i stram giv akt.

–Jaså, en FBI-fyr i dongeri, sa han og betraktet Reids skilt. –Trodde dere måtte gå i dress.

–Beklager å måtte skuffe deg.

Betjenten trakk på skuldrene. –FBI er rikelig representert her. To av kollegaene dine er allerede på plass.

–Var du den første på åstedet?

Han gryntet samtykkende. –Snekkerne kom tidlig i morges for å ta fatt på arbeidet. Dette er det eneste huset som ikke er solgt. De fant liket og ringte nødnummeret.

–Tok du ned forklaringen deres?

–Jeg prøvde. De er latinamerikanere og snakker elendig engelsk. De sitter ute på kjøkkenet ennå, hvis du vil gjøre et forsøk.

Han så spørrende på Reid. –Det var du som tok den seriemorderen for et par år siden, ikke sant?  Sosietetsmorderen. –Jeg kjenner deg igjen fra tv.

Reid svarte ikke. Han gikk innover i huset, og fra et av rommene hørte han Mitch Tierneys kraftige stemme.

–Hei, Reid. Johnston sa at han skulle sende deg.

Makkeren sto i det som en gang måtte ha vært en stue, og instruerte en av åstedsfotografene. Mitch var kledd i en marineblå dress som sto i skarp kontrast til det lyset håret. Han kom bort og ga Reid et kraftig klapp på skulderen. –Du skulle sagt at du er på ferie ennå.

–Jeg er sykemeldt.

–Ja da. Mitch flirte. –Lyst til å hilse på han som har erstattet deg?

–Midlertidig, presiserte Jimmy Morehouse og håndhilste på Reid. Han så ut til å komme rett fra skolebenken. –Johnston sier at jeg blir overført til andre oppgaver når du er tilbake. Du kan få den gamle makkeren din tilbake.

–Vil du ikke ha ham?

–Som om du hadde gitt slipp på meg, sa Mitch tørt. –Novak og jeg er som Batman og Robin. Dropper han meg, mister han superkreftene sine.

Han presenterte Reid for de to politietterforskerne på åstedet. Så sendte han Morehouse av gårde på leting etter åstedsloggen. –Vet du hva? sa han misfornøyd til Reid. –Johnston tror ikke jeg klarer dette alene. Jeg var også med på Cahill-saken.

–Ja, sa Reid.

–Men det glemmer han, for kameraene foretrakk det pene oppsynet ditt framfor mitt irske tryne.

–Jeg tror han bare vil gi meg en myk start.

–Eller kanskje han tror at jeg ikke klarer å gå og å tygge tyggegummi samtidig. Mitch sukket og gned seg i nakken. –Nei, vet du hva? Glem det. Godt å se deg, Reid. Jeg begynner å bli lei av nybegynnere. Morehouse klarer knapt å stikke pistolen i hylsteret. Jeg truer ham med å ta fra ham kulene.

Han dultet borti Reid. –Du ser godt ut. Mye bedre enn på sykehuset for et halvt år siden. Og Johnston har rett i én ting. Jeg trenger voksen assistanse her. Særlig hvis dette er det jeg tror.

Reid kjente et søkk i magen. –Hvor er liket?

–I kjelleren. Du kommer ikke til å like det.

*

Reid ventet i dyster stillhet mens åstedsteknikerne gjorde seg ferdige med å legge offerets hender i plastposer. Kjelleren var et sekundært åsted. Siden det så å si ikke var funnet blod, gikk man ut fra at liket bare hadde blitt dumpet der. Den stramme lukten av død fikk Morehouse til å gjøre seg et ærend opp i første etasje så fort anledningen bydde seg.

–De tror hun har vært død i 24-28 timer. Mitch la armene i kors og lente seg mot veggen. –Hva tror du? Det er du som er analytikeren. Johnston vil ha din oppfatning. Er det snakk om en som kopierer Cahill?

Reid betraktet offeret på nytt. Hun hadde skrubbsår på anklene og håndleddene, noe som tydet på at hun var blitt bundet mens hun ble pint. De svarte merkene rundt halsen tydet på kvelning, men hun var blitt snittet med kniv på brystene, i magen og på lårene.

–Det er likheter, sa han stille. –Hun er blitt både bundet og mishandlet.

–Altfor generelt. Det er ikke noe svar.

Reid så på Mitch. –Jeg tror bonden er svaret.

En sjakkbonde var stukket inn i munnen på offeret. Reid tolket det simpelthen som din tur, og det føltes som om et barberblad hadde skåret over nervetrådene hans. Joshua Cahill hadde vært en meget dyktig sjakkspiller.

–Har noen sjekket at Cahill sitter i Springdale fremdeles? spurte han.

–Jeg ringte dit for en time siden. Han sitter pent og pyntelig på sin høysikkerhetscelle.

Reid knelte ved siden av liket og undersøkte de små, runde merkene på høyre underarm. Joshua Cahill hadde hevdet i vitneboksen at hans biologiske mor hadde brent ham med sigaretter som liten, før han ble tatt hånd om av barnevernet. Det var noe han gjentok på ofrene sine. –Seksuell penetrering?

–Det ser slik ut. Vi vet mer etter obduksjonen. Kanskje finner vi DNA.

–Ingen kondomer? Det ville ikke stemt med Cahills mønster.

–Nei, sa Mitch.

Reid studerte kvinnens ansikt. Hun hadde vært attraktiv. Det lange håret var lyst og velstelt. Hun kunne være i begynnelsen av trettiårene. De nakne føttene hadde nylig fått pedikyr, og tåneglene var lakkert med en smakfull, nøytral farge. Det var noen som savnet henne, tenkte Reid og kjente på både sinne og hjelpeløshet. Det var det alltid. Der ute var det en venninne, en ektemann, en mor eller et barn som hun ikke kom hjem til. Han skjøv følelsene til side.

–Hvordan fikk han liket inn hit?

–Det er en dør på baksiden, sa Mitch. –Fotavtrykkene tyder på at han kom inn den veien. Han må ha båret eller slept liket med seg ned i kjelleren. Blodflekker på gulvet tyder på det siste.

–Og ingen har sett noe?

–Betjentene har gått fra dør til dør, hittil uten resultat. Dette huset har stått tomt i flere måneder.

En mann kom bort og spurte om de kunne fjerne liket. Reid lot Mitch overta mens han gikk opp igjen. Han hadde behov for dagslys og frisk luft.

Et solarium var plassert til høyre for trappen, men vinduene var spikret for så ingen skulle kunne se inn. Reid gikk helt inn i rommet, og linoleumen knirket under ham. Den kjølige høstluften sivet inn gjennom en sprekk ved vinduet. Gjennom den fem centimeter brede sprekken så han en lønn ute i hagen. Sollyset skinte inn og fikk noe til å glitre på gulvet. Han bøyde seg ned for å ta det opp.

–Hva er det? Mitch var kommet inn.

–En hestesko.

–Hva?

–Et smykkeanheng. Med hansker på tok Reid den lille hesteskoen forsiktig opp. Den var i hvitt gull eller platina, med en liten diamant midt i buen. På baksiden var det inngravert Tiffany & Co.

–Hadde offeret noe smykke på seg? Et sjarmarmbånd?

Mitch ristet på hodet. –Han slepte henne nok gjennom dette rommet på vei ned i kjelleren. Hesteskoen må ha blitt revet av smykket eller armbåndet han tok med som en suvenir. Enten det, eller så stakk meksikanerne av med det før de ringte.

Mitch tok en plastpose opp av lommen og åpnet den, slik at Reid kunne putte hesteskoen oppi. –Tiffany. Cahill likte også de med penger.

Reid svarte ikke. Han satt i egne tanker, men han tenkte ikke på dette åstedet. En annen lyshåret kvinne dukket opp i tankene hans. En med direkte forbindelse til Joshua Cahill og en forkjærlighet for hester.

Sist han så Caitlyn Cahill, hadde verden rast sammen rundt henne. På mange måter visste Reid at det var hans skyld. Han hadde appellert til henne –lagt press på henne –og dratt mellom familielojalitet og et behov for å gjøre det riktige, ga hun etter. Hun hadde gitt Reid det han trengte for å få dømt Joshua Cahill.

Så hadde han forsvunnet ut av livet hennes. Han hadde satt FBIs reglement foran eventuelle følelser han måtte ha for henne, eller følelser han hadde mistanke om at hun hadde for ham. Han hadde utført jobben sin på profesjonelt vis, men han hadde ikke glemt henne. Han hadde tenkt på Caitlyn da han lå på sykehuset uten å vite om svulsten som trykket på synsnerven, lot seg operere bort.

Liket ble båret ut. Reid så vekk og prøvde å skyve tankene unna, men han klarte ikke å fri seg fra den tunge følelsen av et déjà vu.

Det var som om Joshua Cahill på en eller annen måte hadde klart å slå til igjen.

